text: 21 børn i det sydjyske er forgiftet af D-vitamin
  03 august 2016 kl. 15.53
  Syv uger gamle Ida var bare to uger gammel, da hun begyndte at kaste op på grund af D-vitaminforgiftning. Nu kræver en politiker øget kontrol med kosttilskud. 
  Ganske som Sundhedsstyrelsen anbefaler har Ida fået D-vitamin hver dag siden hun blev født.
  Men de dråber Ida fik, var af mærket Inno Pharma. Et mærke som blev taget af hylderne for godt to uger siden, fordi produktet indeholdt 75 gange mere D-vitamin end det burde.
  Idas mor, Lene Bruun er fortvivlet:
  -Vi siddet og hygget med hende og nej nu skal du have dine d-dråber, hvor er det hyggeligt og hvor smager de godt. Det er bare forfærdeligt at tænke tilbage på at det var sådan det foregik.
  Ida har kastet op siden hun var to uger gammel, så da Lene Bruun så Sundhesstyrelsens advarsel mod at bruge Inno Pharmas D-vitamin dråber kontaktede hun sin læge, og da ida har kastet så meget op på grund af forgiftningen, at hun nu er indlagt, og får vækse i et drop.
  -Jeg føler, at jeg har puttet gift ned i munden på hende. Hvem ønsker lige det? Der er forfærdeligt. Det har jeg virkelig haft dårlig samvittighed over. Der er jo ikke nogen forældre der ønsker at se deres barn sådan der, siger Lene Bruun. 
  På børneafdelingerne i Kolding, Esbjerg og Sønderborg er ialt 21 børn ramt af D-vitaminforgiftningen. 
  Sagen får nu folketingsmedlem Karina Adsbøl (DF) til at rette henvendelse til både Fødvareministeren og Sundhedsministeren.
  -Jeg synes, det er vigtigt at stille spørgsmål for at se om der skal tages initiativ fra Folketinget om at forbedre kontrolinstanserne, eller undersøge om de er gode nok.
  På børneafdelingen i Kolding har de indtil nu haft 14 børn til kontrol for D-vitaminforgiftning.
  Overlæge Louise Winding mener, at man bør skærpe kontrollen med kosttilskud.
  -Jeg synes det er alvorligt, at så mange børn bliver påvirket af det. Men hvis du spørger, hvor alvorligt det er for det enkelte barn, så er det rigtig svært at vide noget om nu, for vi har ikke været ude for denne her situation før, at børn får D-vitamin forgiftning, og slet ikke i så svær grad.
  -Desuden overrasker det mig, at man kan have en produktion af noget som i mine øjne er medicin, men som bliver behandlet som kosttilskud, og derfor ikke er under samme restriktive kontrol som medicin, siger Louise Winding til TV SYD.
  Lille Idas mor, Lene Bruun, står tilbage med et spørgsmål.
  Hvordan kan det ske? Det forstår jeg ikke. Jeg troede, at når man lavede sådan noget, så blev det kontrolleret af flere mennesker.
  Jakob Gjelstrup produktionschef på Inno Pharma, som har lavet det problematiske D-vitamin.
  -Vi er dybt berørte af den sag her. Det er helt klart, og vi tænker selvfølgelig meget på de berørte familier og de gener det har påført. Det er vi dybt dybt ulykkelige over.
  På Inno Pharma har de taget den ullykkelige situation til sig, og er i gang med at indføre ekstra kontroller, og Jacob Gjelstrup er åben over for yderligere kontrol.
  -Alle tiltag der kan forbedre fødevaresikkerhed er i vores interesse, så det hilser vi velkomment.
  Hvis alt går vel bliver Ida udskrevet i morgen, men der er et men:
  -Jeg tror desværre at det ikke sidste gang vi sidder her. Idas tal i blodet er så højt, at det er ikke noget jeg tør håbe på, siger Idas mor Lene Bruun.
  Hvis man har givet sit barn D-vitamindråber fra Inno Pharma anbefaler Sundhedsstyrelsen, man kontakter sin egen læge med henblik på blodprøver.
  Se ">Sundhedsstyrelsens anbefalinger til forældre, hvis børn har fået D-vitamindråber fra Inno Pharma.
  